**Studenac pokrenuo projekt očuvanja podzemnih voda**

*Projektom „Podzemne vode, čuvari života“ Studenac će sustavno educirati o važnosti podzemnih voda za čovjekovu budućnost i poticati ekološke akcije koje su usmjerene njihovom očuvanju*

**Karlovac, 22. ožujka 2024.** – Premda podzemne vode predstavljaju najveću zalihu ukupne pitke vode na Zemlji, o njima se ne govori dovoljno. Na Svjetski dan voda trgovački lanac Studenac predstavio je novi projekt „Podzemne vode čuvari života“ koji je usmjeren osvještavanju važnosti očuvanja podzemnih voda za budućnost čovjeka. Projektom će se građane sustavno educirati o konkretnim koracima kojima na individualnoj razini mogu doprinijeti očuvanju ovog važnog resursa, ali i pokrenuti akcije čišćenja riječnih područja.

Naime, podzemne vode utječu na sve aspekte čovjekovog života. Osim što čine gotovo polovicu pitke vode u svijetu, podzemne vode neophodne su za održavanje higijene, a iznimno su važne i za poljoprivredu te industriju. Za njihovo očuvanje najviše je odgovoran čovjek koji bi među ostalim trebao odgovornije koristiti vodu i upravljati otpadom, upotrebljavati ekološki prihvatljive proizvode te brinuti o vodnim staništima.

One su bili tema i stručnog panela „Kapljica mudrosti: o važnosti očuvanja pitke vode“ koji se održao na središnjem predstavljanju projekta u prostorijama Slatkovodnog akvarija Aquatika Karlovac. Na panelu se raspravljalo o ključnoj ulozi podzemnih voda u održavanju prirodne ravnoteže i metodama njihove zaštite. Osim toga, naglašena je potreba za očuvanjem pitke vode te slatkovodne flore i faune kao esencijalnih elemenata ekosustava, a posebno je istaknuta uloga i važnost angažmana građana u inicijativama zaštite podzemnih voda.

Projekt su podržali Ministarstvo gospodarstva i održivog razvoja, Karlovačka županija, Grad Karlovac te Institut za vode Josip Juraj Strossmayer koji će pružanjem stručnih savjeta dodatno osnažiti njegove buduće inicijative. „Ministarstvo gospodarstva i održivog obrazovanja nastoji uvijek podržati ekološke projekte i inicijative kojima su primarni ciljevi educiranje građana, očuvanje okoliša i postizanje pozitivnih društvenih promjena. Projekt 'Podzemne vode, čuvari života' prepoznali smo kao društvenu odgovornu priču koja zadovoljava sva tri uvjeta i u skladu s time odlučili smo poduprijeti njegovu misiju. Naime, podzemne vode iznimno su važan resurs o kojem ovisi naša budućnost, ali i budućnost čitavog ekosustava, stoga nam je iznimno drago što će se ovim projektom ta važnost dodatno istaknuti. Nadalje, ciljevi ovog projekta podudaraju se sa sustavnom usredotočenošću Ministarstva na poticanje aktivnosti koje su usmjerene prema održivom razvoju te time doprinose našoj viziji odgovornog i održivog upravljanja okolišem za buduće generacije, istaknuo je **Miro Macan**, načelnik Sektora voda, vodnog dobra, vodne politike i međunarodne suradnje Uprave vodnoga gospodarstva i zaštite mora pri Ministarstvu gospodarstva i održivog razvoja Republike Hrvatske.

„Projekt 'Podzemne vode, čuvari života' odmah smo prepoznali kao kvalitetnu priču u kojoj trebamo sudjelovati. Naime, radi se o iznimno važnoj temi koja zahtjeva sustavnu edukaciju građana i ozbiljan pristup cjelokupne zajednice. S obzirom na to da Hrvatska obiluje pitkom vodom, često zaboravljamo o koliko se dragocjenom resursu radi. Upravo zato smo podržali projekt Studenca jer će građane kontinuirano podsjećati o neprocjenjivoj važnosti očuvanja podzemnih voda i pitke vode, ali i pokrenuti akcije koje doprinose očuvanju podzemnih voda, a time i pitkih voda“, izjavila je voditeljica Glavnog laboratorija za vode Instituta za vode Josip Juraj Strossmayer, **dr. sc. Draženka Stipaničev**.

„Projektom 'Podzemne vode, čuvari života' nastavljamo provoditi inicijative kojima u sklopu programa Korak bliže prirodi sustavno brinemo o okolišu. Na usmjeravanje programa prema očuvanju podzemnih voda potaknula nas je njihova neizmjerna važnost za čovjeka i cjelokupni ekosustav. Uvidjevši kako se o ovom resursu premalo govori, odlučili smo pokrenuti novu društveno odgovornu priču kojom ćemo potaknuti veću angažiranost pojedinca i zajednice u njegovoj zaštiti. Kombinacijom sustavne edukacije građana i ekoloških akcija osvijestit ćemo javnost o ovoj važnoj temi i potaknuti pozitivne promjene u društvu“, naglasila je **Miranda Mladin**, direktorica Marketinga u Studenac d.o.o.

Na središnjem događaju predstavljanja projekta održan je i zabavno-edukativni kviz kojim je poznata „lovkinja“ Potjere Morana Zibar provjerila koliko učenici petih i šestih razreda osnovnih škola Braća Seljan, Grabrik i Dragojle Jarnević znaju o podzemnim vodama. Kod pitanja na koja nisu bili sigurni u točan odgovor, natjecateljskim timovima pomogli su Ekoznalci. Maskote društveno-odgovornih inicijativa Studenca ovoga su puta imali ulogu „džokera“ koju su mladi „kvizaši“ višestruko iskoristili.

U sklopu projekta pokrenuta je i službena stranica na kojoj se posjetitelji mogu educirati o važnosti podzemnih voda, pročitati savjete kojima će malim promjenama efikasnije brinuti o njima, riješiti edukativni kviz te pratiti sve aktivnosti koje će se provoditi. Studenac je tako nastavio provoditi ekološke inicijative kroz program Korak bliže prirodi kojim je do sada očistio podmorje na četiri jadranske mikrolokacije i u cilju očuvanja urbane bioraznolikosti postavio gotovo 80 kućica i hranilica za ptice u Zagrebu.

**Kontakt za medije:**

Anja Škulje Makjanić,

Voditeljica korporativnih komunikacija

[anja.skulje-makjanic@studenac.hr](mailto:anja.skulje-makjanic@studenac.hr)

Ružica Ilak, Pragma komunikacije za Studenac

+385 91 118 6186

[studenac@pragma.hr](mailto:studenac@pragma.hr)

**Trgovački maloprodajni lanac Studenac** kao kompanija posluje od 1991. godine. Kasnih 90-ih proširio je poslovanje otvaranjem veleprodajnog skladišta u Dućama i nekoliko maloprodajnih trgovina u Omišu. Na današnji Studenac, trgovinu-susjed koja pogodnostima za kupce dosljedno prati svjetske trendove, najviše je utjecala 2018. kada počinje transformacija poslovanja popraćena akvizicijama i organskim rastom. Preuzimanjem Istarskih supermarketa i Sonika 2019. lanac jača svoju poziciju i posluje duž cijele jadranske obale. Status utvrđuje 2021. preuzimanjem lanca Bure Trgovina, a važan poslovni iskorak iste godine čini otvaranjem prvih prodavaonica u Zagrebu. Dodatno, u 2022. Studenac preuzima dubrovački Pemo, kutinsku Loniu i više manjih lanaca diljem Hrvatske, a u 2023. lance Strahinjčicu i Špar, te je sada prisutan na nacionalnom nivou. Studenac trenutačno zapošljava gotovo 6000 djelatnika, ima više od 1200 prodavaonica te je među vodećim maloprodajnim lancima u Hrvatskoj. Više informacija dostupno je na [studenac.hr](https://www.studenac.hr/), a priopćenja za medije na [studenac.hr/press](https://www.studenac.hr/press).

-